El curt ‘Virutas’ triomfa en el VIII Festival l'Eliana Cinema
16 de setembre de 2024

• L'Espiral Daurada, dotada amb 1000 euros, va ser igual que l'any passat per al seu equip creador NTNI.

El VIII Festival de Curtmetratges l'Eliana Cinema organitzat per l'associació LeCinema en col·laboració amb l'Ajuntament, que s'ha celebrat del 06 al 14 de setembre, es va clausurar dissabte passat amb la gala de lliurament de premis i mencions especials. L'Auditori va vestir de nou de catifa roja per a rebre als participants i nombrós públic.

El curt 'Virutas' de l'equip NTNI es va alçar amb l'Espiral Daurada, dotada amb 1.000 euros, de la secció ‘72 hores’, en la qual els equips de rodatge participants realitzen una obra de temàtica lliure i amb localitzacions a l'Eliana durant tres dies amb la inclusió d'un objecte sorpresa. A més, el film va obtindre també el premi del públic, a la millor fotografia i a la millor interpretació que va recaure sobre l'actor Adrián Igual.

En la mateixa categoria, el segon premi, dotat amb 500 euros, va anar per a ‘L’espot’, de l'equip Trencafilms, que a més es va emportar el premi al millor curt en valencià. El tercer guardó, de 300 euros, va anar per a ‘L’hem cagat’ de l'equip Gale.

Quant a la secció Cinema a l’Escola, el curt guanyador va ser ‘Mirades’, de l'IES Berenguer Dalmau de Catarroja, que va obtindre a més el premi al millor guió. El premi a la millor fotografia i als valors socials va anar per al col·legi Iale International School de l'Eliana amb el seu curt ‘El mejor día de mi vida’. El guardó del públic també es va quedar a l'Eliana amb ‘El pañuelo’, del col·legi Helios.

La regidora de Cultura, Eva Santafé, ha destacat l'alt nivell de les obres presentades a concurs per part dels equips participants i dels centres educatius, que cada vegada estan apostant més d'introduir l'audiovisual a les aules com a eina pedagògica.